32002L0036
L 116/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2002/36/ЕО НА КОМИСИЯТА
от 29 април 2002 година
за изменение на някои приложения към Директива 2000/29/ЕО на Съвета относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), последно изменена с Директива 2002/28/ЕО на Комисията (2), и по-специално член 14, параграф 2 букви в) и г) от нея,
като има предвид, че:
(1)
Следва да се вземат мерки, за да се защити Общността срещу Anisogramma anomala (Peck) E. Müller, Anoplophora glabripennis (Motschulsky) и Naupactus leucoloma Boheman, вредители, чието съществуване в Общността досега не беше известно.
(2)
Действащите разпоредби относно защита срещу Liriomyza bryoniae (Kaltenbach) трябва да се изменят, като се ограничи тяхното действие до защитените зони в Ирландия и в Обединеното кралство (Северна Ирландия), където не е установено наличието на този организъм.
(3)
Списъкът на растенията гостоприемници на Liriomyza huidobrensis (Blanchard) и на Liriomyza trifolii (Burgess) трябва да се промени, за да се вземе предвид актуализираната информация за отношенията между тези вредители и техните растения гостоприемници.
(4)
В следствие на повтарящото се откриване на Bemisia tabaci Genn., Liriomyza sativae (Blanchard), Amauromyza maculosa (Malloch), Liriomyza huidobrensis (Blanchard), Liriomyza trifolii (Burgess) и Thrips palmi Karnу в стоки, настоящите разпоредби относно защитните мерки срещу въвеждането и разпространението им в Общността трябва да се подобрят с оглед осигуряване на по-ефикасна защита.
(5)
Тези подобрени защитни мерки трябва да включват използването на фитосанитарен паспорт за растенията и растителните продукти, произхождащи от Общността и на фитосанитарен сертификат за растенията и растителните продукти, произхождащи от трети страни.
(6)
Настоящите разпоредби относно защита срещу beet necrotic yellow vein virus трябва да се изменят, за да се вземат под внимание заключенията на работна група на Комисията, която е оценила фитосанитарния риск, свързан с този вредителв съответните защитени зони, признати в Общността.
(7)
Настоящите разпоредби относно защита срещу Tilletia indica Mitra трябва да бъдат изменени, за да се вземе предвид актуализираната информация относно наличието на този вредител в Южна Африка.
(8)
Неточното записване на Малта и Кипър като страни извън Европа трябва да се коригира в приложение IV, част А, раздел I, точка 34, и в приложение V, част Б, раздел I, точка 7, буква б) към Директива 2000/29/ЕО.
(9)
Тези изменения са в съответствие с исканията на съответните държави-членки.
(10)
Следователно съответните приложения към Директива 2000/ 29/ЕО трябва да се изменят.
(11)
Мерките, предвидени в настоящата директива, са в съответствие със становището на Постоянния фитосанитарен комитет,
ПРИЕ НАСТОЯЩАТА ДИРЕКТИВА:
Член 1
Приложения I, II, IV и V към Директива 2000/29/ЕО се изменят съгласно приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива на 1 април 2003 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават незабавно на Комисията за текста на основните разпоредби от националното си законодателство, които приемат в областта, уредена с настоящата директива. Комисията информира останалите държави-членки за тези разпоредби.
Член 3
Настоящата директива влиза в сила на деня след публикуването ѝ в Официален вестник на Европейските общности.
Съставено в Брюксел на 29 април 2002 година.